**Dan slovenske diplomacije**

Predsedniška palača, 22. maj 2023

*22. maj je dan slovenske diplomacije.*

*Dan, ko se spomnimo včlanitve Slovenije v Organizacijo združenih narodov in pomembnega prispevka slovenske diplomacije pri spodbujanju nenasilja, prava, pravičnosti, ohranjanju zdravega okolja, solidarnosti in enakopravnosti v svetu.*

*Kot predsednica sem se v teh prvih mesecih srečala s številnimi slovenskimi diplomatkami in diplomati. Opazovala sem njihovo profesionalnost in motiviranost.*

*Slovenijo predstavljajo kot deželo izjemnih naravnih lepot, deželo inovativnosti, kot promotorko človekovih pravic in vladavine prava.*

*Spoznala sem njihovo delo in tudi izzive, ki jih imajo sami in njihove družine z življenjem v tujini.*

*Diplomatski poklic je zahteven, a lep poklic. Zahteva veliko samozavesti, znanja, iznajdljivosti in omike.*

*Ob dnevu slovenske diplomacije bi se diplomatkam in diplomatom tako doma kot v tujini rada zahvalila za strokovnost in predanost poklicu in Sloveniji.*

*V mednarodni skupnosti je pred nami zanimivo obdobje, ki bo potrebovalo še več odličnosti in strokovnosti tako slovenske diplomacije kot vseh nosilcev oblasti. Zaupam v vas in računam na odlično sodelovanje tudi v prihodnje.*

*Iskreno vam čestitam ob vašem prazniku – dnevu slovenske diplomacije.*

|  |  |
| --- | --- |
|  | **Nataša Pirc Musar** |
|  | predsednica Republike Slovenije |